Hansen gryp die stem-titel - People - Windhoek Express
Friday, August 23rd, 2019 17:26:03
Hansen gryp die stem-titel
31 March 2019 | People
Nadia Hansen. Foto verskaf
Die trane het vlak gesit die aand toe hierdie sangeres met die titel van Voice of Namibia 2019 weggestap het.
Nadia Hansen is nie 'n nuweling wanneer dit by sing kom nie en sy is dankbaar vir die platform wat geskep is om Namibiese kuns-tenaars 'n hupstoot te gee. "Namibië hoef nie terug te staan nie. Ons plaaslike kunstenaars is ook bekwaam om op die groot verhoog te kan staan," vertel sy trots. Haar grootste wens is dat veral feesorganiseerders hulle sal raaksien en vir plaaslike talent die geleentheid sal gee om in ons eie land te kan optree.
Hoewel sy oorweldig was toe haar naam as wenner aangekondig is, was sy ook verlig en tevrede. "Ek is opgewonde oor wat die toekoms inhou."
Nadia sing al vir 14 jaar en die grootste frustrasie is om as vroulike solo kunstenaar naam vir haarself te maak.
Die kompetisie was dus 'n ideale platform en sy hoop die titel gaan haar help om hoër hoogtes in haar sangloopbaan te bereik.
Sy tree juis vandag in Otjiwarongo op en doen 'n voorskou vir Gerald Clark. "Hopelik is hierdie die begin van gereelde optredes regoor ons land."
Wanneer dit by haar grootste ondersteuner kom, kan sy nie een persoon uitsonder nie. "My familie en vriende is almal my grootste ondersteuners. Sonder hulle sou ek dit nie kon doen nie," sê sy.
Volgens Nadia is stemafrigting en opleiding uiters belangrik. "Om te sing is eintlik baie tegnies. Jong sangers weet of besef dit nie," sê sy. Haar raad aan jonger sangers is om professionele opleiding en afrigting te kry, en ander kunstenaars se optredes by te woon. "Dit is belangrik om jou eie stem te ken en te verstaan, maar ook die tegniese sy van sing, asook die funksies van die toerusting te bemeester," verduidelik sy.
Sy meen op dié wyse kan jy ten volle in beheer wees wanneer jy optree.
Nadia het na skool eers werklik begin sing terwyl sy klank en produksie in Pretoria studeer het. Sy het daarna ook 'n sang-diploma by die Campus of Performing Arts, ook in Pretoria, voltooi.
In 2010 het sy aan die Suid-Afrikaanse Kampioenskappe vir Uit-voerende Kunste deelgeneem, wat haar die geleentheid gegee het om in Los Angeles aan die Wêreld Kampioenskappe deel te neem. Daar het sy 'n bronsmedalje gewen. "Terug in Namibië het ek met sangopleiding begin waar ek 22 studente afgerig het en voorberei het vir die plaaslike asook wêreldkampioenskappe," sê sy. Maar onseker oor haar eie sang-loopbaan en die pad vorentoe, het sy onderwys studeer en haar taalgraad aan die Universiteit van die Vrystaat voltooi.
Vir meer inligting of besprekings kan haar bestuurder, Robert Wheal, by [email protected] gekontak word.